שמשון דוד פינקוס

הרב שמשון דוד פינקוס (כ"ז באב ה'תש"ד, אוגוסט 1944 - י"ב בניסן ה'תשס"א, 5 באפריל 2001) היה רב ודרשן ישראלי חרדי, יליד ארצות הברית. כיהן כרב הקהילה החרדית באופקים.

קורות חייו
נולד בארצות הברית לאברהם חיים. למד בישיבת בית התלמוד בניו יורק אצל הרב אריה לייב מאלין. עלה לישראל ללמוד בישיבת בריסק אצל הרב יוסף דב סולובייצ'יק.

נישא לחיה מינדל, בתו של הרב מרדכי מן, חבר מועצת גדולי התורה של דגל התורה. לאחר נישואיו גר בבני ברק ואחר כך בתפרח. בתקופה זו היה משגיח בישיבת אופקים ומאוחר יותר נעשה ראש ישיבה בישיבת ירוחם. לבקשת הרב יעקב ישראל קניבסקי והרב שך הוא עבר לגור באופקים וכיהן שם כרב כעשרים שנה.

למד קבלה מהרבנים ישראל אליהו וינטרוב ויעקב משה הלל, וכמקובל התפלל על פי כוונות סידור הרש"ש.

לרב פינקוס ולאשתו היו 12 ילדים. אשתו הייתה מחנכת בסמינרים בבני ברק ובהמשך ניהלה את בית הספר היסודי בתפרח והקימה בית ספר יסודי לבנות באופקים. בשנותיה האחרונות ניהלה את התיכון החרדי לבנות באופקים, "נווה יוכבד".

בגיל 56 נהרגו בתאונת דרכים עם בתם מרים בת ה-19. שלושה מתוך שאר ילדיהם נפצעו. הלוויתם יצאה ממתחם "קיוויתי ד'" שייסד הרב באופקים ועברה בישיבת תורה אור בירושלים. בין המספידים היו הרבנים חיים קמיל, חיים פנחס שיינברג ויעקב משה הלל. הם נקברו בהר המנוחות בירושלים.

בעצרת ה"שלושים" לזכרם, הוכתר לממלא מקומו כרב הקהילה החרדית באופקים, בנו הגדול הרב ישראל יעקב פינקוס, ר"מ בישיבת שערי שמועות.

לזכרו נקרא תלמוד התורה "תורת שמשון" באופקים, רחוב "הרב פינקוס" בעיר ועוד.

שיעוריו ודרשותיו
הרב פינקוס היה דרשן בולט והרצה בישראל ומחוצה לה. חלק מדרשותיו שהוקלטו נערכו לסדרת ספרים נפוצה. שיעוריו המוקלטים - בעברית, ביידיש ובאנגלית - בענייני אמונה, קיום מצוות, ענייני מוסר ועוד התפרסמו בקלטות ובדיסקים וניתנים להאזנה בקול הלשון.

בדרשותיו הדגיש הרב פינקוס את חשיבות הרגשת הקרבה לקב"ה באופן תמידי ואת החשיבות שבעשיית מצוות, שכן מצווה יכולה להיות בעלת השפעה לשנים.

הזהיר מחשיפה, אפילו קצרה לחילוניות, כמו נסיעה בטרמפים עם חילונים, משחקי מחשב, מראות לא צנועים ברחוב, והאינטרנט. תקף בחריפות את הוצאת האנציקלופדיה לבית ישראל, למרות תמיכת רבנים רבים.

חיים אישיים
נשא לאשה את רעייתו חיה מינדל פינקוס (בת הרב מרדכי לייב מן ראש ישיבת בית הלל בבני ברק ומרים מן) ממנה ילדיו;
הבכור הרב ישראל יעקב פינקוס, רב אופקים האשכנזי.
הרב שלום פינקוס.
הרב אליהו פינקוס.
בתו מרים פינקוס (נפטרה צעירה בת 18 שנים) בתאונת דרכים בערב פסח תשס"א.
כלתו ישראלה פינקוס, ועוד בנים ובנות.

ספריו

הספרים שכתב בעצמו
ברכות בחשבון - על אמונה והשגחה
שערים בתפילה - על מהותה של התפילה
שבת מלכתא - על מהותה העמוקה והפנימית של השבת, אופקים, ה'תשנ"ו
תפארת תורה - כולל חידושים וביאורים בעניינים שונים - הנוסח שכתב בעצמו על הספר
תפארת תורה - על התורה, עניינים באמונה ועוד, לפי סדר פרשיות התורה
תפארת תורה - על מסכת גיטין וקונטרס בעניין יצחק אבינו, בהוצאת בניו לאחר מותו
קונטרס תפארתה של תורה - קונטרס הכולל את הקדמתו לספר תפארת תורה

ספרים ששוכתבו מקלטות
נפש שמשון - חמישה כרכים: התורה וקניניה, שערי האמונה, סדור התפילה, תהלים, אגרות ומאמרים, שבת קודש
נפש חיה - על תפקיד האישה ביהדות
הגדה של פסח תפארת שמשון
שיחות רבי שמשון דוד פינקוס על המועדים - שישה כרכים: ימים נוראים, סוכות, חנוכה, פורים, פסח-ספירת העומר-שבועות, גלות ונחמה לבין המצרים
תפארת אבות - קונטרס בענייני שמחת נישואין ובנין הבית היהודי
תפארת אבות - הגישה הנכונה ללימוד הפרשיות של מעשי האבות
אהל מרים - בענייני חינוך
תפארת שמשון - חמישה כרכים עם פירושים ודרשות על חמישה חומשי תורה

ליקוט
י. הרשקוביץ, אש להבה - אוסף שיחות, עובדות והנהגות, ה'תשע"ו
אודותיו
הנהגות מחיי רבינו - עובדות והנהגות, חיבר ערך וליקט; הרב שלמה ז. פרוש מירושלים, אופקים תשס"ג, ירושלים תשס"ד.
רבותינו שבדרום, ביוגרפיה, תולדות שמשון - עובדות והנהגות של הרב שמשון דוד פינקוס ורעייתו חיה מינדל פינקוס, חלק א', תולדות חיים - חלק ב' עובדות והנהגות על הרב חיים הכהן קאמיל ורעייתו אסתר הכהן קמיל, בליווי תמונות צבעוניות, ליקט וערך אברהם אל. סופר מירושלים, אדר ב' תשס"ח, מוציא לאור הרב ש. כהן ובניו הוצאת יריד הספרים מאה שערים-שכונת גאולה ירושלים תשס"ח.רבותינו שבדרום, בספריה הלאומית.
כצאת השמש בגבורתו - חיבר ערך וליקט; הרב שמואל סרויה, אופקים תשס"ג.
אש להבה - ליקוט שיחותיו,הוצאת האחים הרב יצחק הרשקוביץ והרב מרדכי הרשקוביץ, בני ברק אדר א' תשע"ו (יצחק בן דוד אברהם הרשקוביץ, אש להבה, בספריה הלאומית).
ואוהביו כצאת השמש בגבורתו - ב' חלקים, חיברו ערכו וליקטו; צאצאיו הרבנים בני הרב שמשון דוד פינקוס, ירושלים תשע"ו, הוצאתם. ואוהביו כצאת השמש בגבורתו, בספריה הלאומית.

קישורים חיצוניים

הערות שוליים

עולים לאחר קום המדינה
רבנים חרדים אמריקאים
רבנים חרדים ישראלים
אופקים: רבנים
פרשני הגדה של פסח
הרוגי תאונות דרכים בישראל
יהודים הקבורים בהר המנוחות
בוגרי ישיבת בריסק-ירושלים
ישראלים שנולדו ב-1944
ישראלים שנפטרו ב-2001
אמריקאים שנפטרו ב-2001